নিরুপায় অবতরণ
একটি নিরুপায় অবতরণ বলতে বিমানচালকের নিয়ন্ত্রণ-বহির্ভূত কিছু নিয়ামকের কারণে বিমানটির জরুরি অবতরণকে বোঝায়। এই নিয়ন্ত্রণ-বহির্ভূত কারণগুলির মধ্যে আছে বিমানের ইঞ্জিন, অন্য কোনও ব্যবস্থা বা অংশের বৈকল্য কিংবা এমন কোনও বিরূপ, প্রতিকূল আবহাওয়া যার কারণে উড্ডয়ন অব্যাহত রাখা অসম্ভব হয়ে পড়ে। একে ইংরেজি পরিভাষায় ফোর্সড ল্যান্ডিং (Forced landing) বলে। এছাড়া সামরিক বা অন্য কোনও ধরনের অভিগ্রহণের (ইন্টারসেপশন) কারণেও নিরুপায় অবতরণ ঘটতে পারে। যদি কোনও বিমান তার স্বাভাবিক গতিপথ থেকে বিচ্যুত হয়ে শত্রুভাবাপন্ন বিদেশী অঞ্চলে প্রবেশ করে, তাহলে সেটিকে বলপ্রয়োগ করে বা বলপ্রয়োগের হুমকি প্রদান করে অবতরণ করানো হতে পারে।